b'\n_START_ARTICLE_\nFyrstedagen i Frankfurt\n_START_PARAGRAPH_\nFyrstedagen i Frankfurt (ty. Frankfurter F\xc3\xbcrstentag) var en forsamling av tyske fyrster som m\xc3\xb8ttes mellom 17. august og 1. september 1863 for \xc3\xa5 vedta en reform av den tyske forbundsforfatningen._NEWLINE_Det innledende m\xc3\xb8tet fant sted 16. august i Palais Thurn und Taxis i byrepublikken Frankfurt am Main p\xc3\xa5 invitasjon fra den \xc3\xb8sterrikske keiseren._NEWLINE_Fyrstene diskuterte Preussens hegemonibestrebelser og en fremtidig reform av Det tyske forbund og dets forfatning._NEWLINE_Otto von Bismarck r\xc3\xa5det den pr\xc3\xb8yssiske kongen Vilhelm I til \xc3\xa5 utebli fra fyrstedagen, og dermed motvirke et resultat til gunst for \xc3\x98sterrike. De mindre statene ville ikke binde seg uten at stormakten Preussen hadde tatt stilling til sp\xc3\xb8rsm\xc3\xa5lene. Forhandlingene m\xc3\xa5tte derfor avsluttes uten at spesielle resultater ble oppn\xc3\xa5dd.'